קספר ממרינג

קספר ממרינג (בגרמנית: Caspar Memering, נולד ב-1 ביוני 1953 בבוקהורסט שבגרמניה המערבית) הוא כדורגלן עבר גרמני ששיחק לאורך רוב הקריירה שלו בהמבורג בעמדת הקשר. לזכותו של ממרינג שלוש הופעות במדי נבחרת גרמניה המערבית, עמה זכה ביורו 1980.

קריירת מועדונים
ממרינג שיחק כנער בקבוצת נוער מעירו בוקהורסט, ואחר כך בורדר ברמן. בקיץ 1971, כשהיה בן 18, החל לשחק בהמבורג. ממרינג השתלב עד מהרה בהרכב של המבורג, והפך לשחקן חשוב במערך של הקבוצה לאורך כל שנות ה-70, ואף בתור הזהב של הקבוצה בתחילת שנות ה-80. בעונותיו הראשונות של ממרינג בהמבורג, הקבוצה סיימה לרוב בחלק התחתון של הטבלה, אך זכתה בגביע הליגה הגרמנית לעונת 1972/73, לאחר ניצחון 4-0 בגמר על בורוסיה מנשנגלדבך, בו הבקיע ממרינג את השער הראשון. בעונת 1973/74 הגיעו ממרינג והמבורג לגמר הגביע הגרמני, בו הפסידו 3-1 לאיינטרכט פרנקפורט. ממרינג לא שיחק בגמר זה. בעונת 1975/76 סיימו ממרינג והמבורג במקום השני בבונדסליגה בעונת שיא אישית של ממרינג בה הבקיע שבעה שערי ליגה, וזכו בגביע הגרמני, לאחר ניצחון 2-0 בגמר על קייזרסלאוטרן. ממרינג והמבורג תרגמו את הזכייה בגביע הגרמני להשתתפות בגביע אירופה למחזיקות גביע, בו זכו בעונת 1976/77, לאחר ניצחון 2-0 בגמר על אנדרלכט, במשחק בו ממרינג שיחק 90 דקות. בעונת 1978/79 זכה ממרינג באליפות הראשונה שלו עם המבורג. בעקבות זכייה זו, השתתפו המבורג וממרינג בגביע אירופה לאלופות בעונת 1979/80, השיגו מספר תוצאות נאות, לרבות ניצחון 5-1 בחצי הגמר על ריאל מדריד, כשממרינג מבקיע את השער החמישי, והגיעו עד למשחק הגמר, בו הפסידו 1-0 לנוטינגהאם פורסט. בבונדסליגה סיימו המבורג וממרינג במקום השני באותה עונה, מרחק נקודה מהאלופה באיירן מינכן. בעונת 1980/81 שוב סיימו המבורג וממרינג במקום השני אחרי באיירן מינכן, ובעונת 1981/82 זכו שוב באליפות הבונדסליגה. באותה עונה הגיעו המבורג וממרינג לגמר גביע אופ"א, בו הפסידו במפגש כפול לגטבורג השוודית. 

בקיץ 1982 עזב ממרינג את המבורג לאחר 11 עונות, וחתם בבורדו הצרפתית, בה שיתף פעולה עם שני גרמנים אחרים, גרנוט רוהר ודיטר מילר. ממרינג לא הצליח לתפוס מקום של קבע בבורדו, וסבל ממחלה שהשביתה אותו לתקופה ארוכה מאוד, וכך ערך רק 27 הופעות בשתי עונות, כשבאחרונה שבהן, 1983/84, זכה באליפות הליגה הצרפתית. בקיץ 1984 עזב ממרינג את בורדו וחזר לגרמניה, כשחתם בשאלקה 04. ממרינג למעשה שיחק בשאלקה רק בעונת 1984/85, בה ערך 17 הופעות ליגה, וסיים עם הקבוצה במקום השמיני בבונדסליגה. בתום עונת 1985/86, בה לא שיחק כלל, פרש ממרינג ממשחק פעיל.

קריירה בינלאומית
ממרינג ערך את הופעות הבכורה שלו במדי נבחרת גרמניה המערבית בצמד משחקי ידידות מול נבחרת אירלנד, שהתקיימו במאי 1979 בהפרש של ארבעה ימים, ובשניהם ניצחה גרמניה המערבית בתוצאה 3-1. בשנת 1980 זומן ממרינג לסגל הגרמני ליורו 1980. בטורניר זה ערך ממרינג הופעה אחת, בתיקו 0-0 מול נבחרת יוון במחזור האחרון של שלב הבתים, בו שיחק 90 דקות. נבחרת גרמניה המערבית המשיכה בטורניר זה עד לזכייה בתואר, לאחר ניצחון 2-1 בגמר על נבחרת בלגיה. הייתה זו ההופעה השלישית והאחרונה של ממרינג במדי נבחרת גרמניה המערבית.

תארים
עם המבורג:
 אליפות הבונדסליגה: 1978/79, 1981/82
 הגביע הגרמני: 1975/76
 גביע הליגה הגרמנית: 1972/73
 גביע אירופה למחזיקות גביע: 1976/77

עם בורדו:
 אליפות ליגת העל הצרפתית: 1983/84

עם נבחרת גרמניה המערבית:
 אליפות אירופה בכדורגל: 1980

 קישורים חיצוניים 

קטגוריה:קשרי כדורגל גרמנים
קטגוריה:כדורגלנים גרמנים
קטגוריה:כדורגלני המבורג
קטגוריה:כדורגלני בורדו
קטגוריה:כדורגלני שאלקה 04
קטגוריה:כדורגלני נבחרת גרמניה המערבית
קטגוריה:כדורגלני יורו 1980
קטגוריה:גרמנים שנולדו ב-1953